*****

ΚΑΝΟΝΙΣΜΟΣ (ΕΟΚ) αριθ. 2342/86 ΤΗΣ ΕΠΙΤΡΟΠΗΣ

της 25ης Ιουλίου 1986

σχετικά με το στάδιο εμπορίας στο οποίο αναφέρεται ο μέσος όρος των τιμών του σφαγμένου χοίρου και για μεταβατικούς κανόνες εφαρμογής του κανονισμού (ΕΟΚ) αριθ. 3220/84

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 4 παράγραφος 6,

τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 που καθορίζει την κοινοτική κλίμακα κατατάξεως σφαγίων χοίρου (3), και ιδίως το άρθρο 5 παράγραφος 1,

Εκτιμώντας:

ότι οι αντιπροσωπευτικές αγορές περιλαμβάνουν, ανά χώρα, το σύνολο των αγορών που αναφέρονται στο παράρτημα του κανονισμού (ΕΟΚ) αριθ. 43/81 του Συμβουλίου (4), όπως τροποποιήθηκε από τον κανονισμό (ΕΟΚ) αριθ. 3799/85 (5)·

ότι, δυνάμει του άρθρου 4 παράγραφος 2 του κανονισμού (ΕΟΚ) αριθ. 2759/75, θα πρέπει να καθοριστεί ο σταθμισμένος μέσος όρος των τιμών του σφαγμένου χοίρου στις αντιπροσωπευτικές αγορές της Κοινότητας με σκοπό να εκτιμηθεί εάν η κατάσταση της αγοράς δικαιολογεί μέτρα παρεμβάσεως·

ότι ενόψει του καθορισμού αυτού του μέσου όρου των τιμών του σφαγμένου χοίρου θα πρέπει να υπάρχουν συγκρίσιμες τιμές στην Κοινότητα· ότι, για το σκοπό αυτό, θα πρέπει να γίνεται αναφορά στην ίδια ποιότητα σφαγμένου χοίρου που να αντιστοιχεί στον ποιοτικό τύπο που αναφέρεται στο άρθρο 4 παράγραφος 1 του κανονισμού (ΕΟΚ) αριθ. 2759/75 και σε καλώς καθορισμένο στάδιο εμπορίας· ότι, λαμβάνοντας υπόψη το γεγονός ότι τα σφάγια του χοίρου διατίθενται στο εμπόριο γενικά στο στάδιο των σφαγείων, θα πρέπει να επιλεγεί αυτό το στάδιο·

ότι οι τιμές του σφαγμένου χοίρου καθορίζονται στην Κοινότητα από την 1η Αυγούστου 1986 σύμφωνα με την κοινοτική κλίμακα κατατάξεως σφαγίων χοίρου που προσδιορίζεται στον κανονισμό (ΕΟΚ) αριθ. 3220/84· ότι, ωστόσο, τα κράτη μέλη μπορούν να συνεχίσουν να εφαρμόζουν αντί για την κλίμακα που αποτελεί αντικείμενο του κανονισμού (ΕΟΚ) αριθ. 3220/84, την κλίμακα που καθορίστηκε από τον κανονισμό (ΕΟΚ) αριθ. 2760/75 του Συμβουλίου (6), μέχρι τις 31 Δεκεμβρίου 1988·

ότι, στην Ιταλία και στην Ελλάδα, οι τιμές του σφαγμένου χοίρου προκύπτουν πάντοτε από τις τιμές του ζωντανού χοίρου που διαπιστώνονται στις αγορές ή στα κέντρα διαμορφώσεως τιμών· ότι πρέπει να αποδεχθούμε τη συνέχιση αυτής της πρακτικής μέχρις ότου καθιερωθούν, σ' αυτά τα δύο κράτη μέλη, οι μέθοδοι κατατάξεως που προβλέπονται από τον κανονισμό (ΕΟΚ) αριθ. 3220/84· ότι, για το σκοπό αυτό, πρέπει να καθοριστεί μέθοδος μετατροπής των τιμών του ζωντανού χοίρου σε τιμές στο στάδιο του σφαγείου·

ότι οι διατάξεις του παρόντος κανονισμού αντικαθιστούν τις διατάξεις του κανονισμού (ΕΟΚ) αριθ. 56/81 της Επιτροπής της 1ης Ιανουαρίου 1981 περί του σταδίου εμπορίας στο οποίο αναφέρεται ο μέσος όρος των τιμών του σφαγμένου χοίρου (7)· ότι θα πρέπει, κατά συνέπεια, να καταργηθεί ο εν λόγω κανονισμός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο μέσος όρος των τιμών αγοράς για τον σφαγμένο χοίρο, που προβλέπεται στο άρθρο 4 παράγραφος 2 του κανονισμού (ΕΟΚ) αριθ. 2759/75, καθορίζεται βάσει των τιμών, άνευ φόρων, που πληρώνονται:

- λαμβάνοντας υπόψη το κόστος σφαγής και την αξία των παραπροϊόντων και υπολειμμάτων,

- για 100 χιλιόγραμμα καθαρού σφαγίου χοίρου, ζυγισμένων και ταξινομημένων στο άγκιστρο του σφαγίου.

Άρθρο 2

1. Η τιμή αγοράς για τον σφαγμένο χοίρο σε ένα κράτος μέλος ισούται με τον μέσο όρο των τιμών του σφαγμένου χοίρου που διαπιστώθηκαν στις αγορές ή στα κέντρα διαμορφώσεως τιμών του εν λόγω κράτους μέλους που εμφαίνονται στο παράρτημα του κανονισμού (ΕΟΚ) αριθ. 43/81.

2. Η τιμή που αναφέρεται στην παράγραφο 1 προσδιορίζεται:

α) σε περίπτωση εφαρμογής του κανονισμού (ΕΟΚ) αριθ. 3220/84:

διαμορφωμένες τιμές που καθορίζονται για σφάγια βάρους:

- από 60 έως λιγότερο από 100 χιλιόγραμμα της κατηγορίας U,

- από 100 έως λιγότερο από 130 χιλιόγραμμα της κατηγορίας R,

- από 130 έως 160 χιλιόγραμμα της κατηγορίας Ο.

Η επιλογή των κατηγοριών βάρους καθώς και η ενδεχόμενη στάθμισή τους αφήνεται στο ενδιαφερόμενο κράτος μέλος, το οποίο πληροφορεί σχετικά την Επιτροπή·

β) σε περίπτωση εφαρμογής του κανονισμού (ΕΟΚ) αριθ. 2670/75:

διαμορφωμένες τιμές που καθορίζονται για τα σφάγια που υπάγονται στην εμπορική κατηγορία Ι·

γ) για την Ιταλία:

- αριθμητικός μέσος όρος των διαμορφωμένων τιμών άνευ φόρων, για τους ζωντανούς χοίρους των τριών κατηγοριών βάρους από 125 έως 145 χιλιόγραμμα, από 146 έως 160 χιλιόγραμμα και από 161 έως 180 χιλιόγραμμα που καθορίζονται στις αγορές,

- αριθμητικός μέσος όρος των διαμορφωμένων τιμών, που αναφέρονται κάθε μια σε μία αγορά, ενώ οι αγορές της Macerata και της Perugia θεωρούνται ως μία μόνη αγορά,

- πρόσθεση σε αυτό τον μέσο όρο 10 Lit ανά χιλιόγραμμο ζώντος βάρους για έξοδα μεταφοράς,

- μετατροπή του ποσού αυτού σε τιμή σφαγμένου χοίρου με εφαρμογή του συντελεστή 1,30·

δ) στην Ελλάδα:

- αριθμητικός μέσος όρος των διαμορφωμένων τιμών, άνευ φόρων, για τους ζωντανούς χοίρους της κατηγορίας βάρους από 80 έως 110 χιλιόγραμμα που διαμορφώνονται στα κέντρα διαπιστώσεως των τιμών,

- αριθμητικός μέσος όρος των διαμορφωμένων τιμών που αναφέρονται σε κάθε ένα από τα κέντρα διαμορφώσεως των τιμών,

- πρόσθεση στον μέσο όρο αυτό 2 δραχμών ανά χιλιόγραμμο ζώντος βάρους για έξοδα μεταφοράς,

- μετατροπή του ποσού αυτού σε τιμή σφαγμένου χοίρου με εφαρμογή του συντελεστή 1,22.

Άρθρο 3

1. Ο κανονισμός (ΕΟΚ) αριθ. 56/81 καταργείται.

2. Οι αναφορές στον κανονισμό (ΕΟΚ) αριθ. 56/81 πρέπει να νοείται ότι γίνονται στον παρόντα κανονισμό.

Άρθρο 4

Ο παρών κανονισμός αρχίζει να ισχύει την 1η Αυγούστου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 133 της 21. 5. 1986, σ. 39.

(3) ΕΕ αριθ. L 301 της 20. 11. 1984, σ. 1.

(4) ΕΕ αριθ. L 3 της 1. 1. 1981, σ. 15.

(5) ΕΕ αριθ. L 367 της 31. 12. 1985, σ. 31.

(6) ΕΕ αριθ. L 282 της 1. 11. 1975, σ. 10.

(7) ΕΕ αριθ. L 4 της 1. 1. 1981, σ. 41.